Frederikshavns vartegn fra 1690 har længe stået som et kendetegn for byen, men aldrig før har det været lyst op i Ukraines gule og blå farver. Det er netop, hvad der er sket onsdag aften, hvor blåt og gult lys skinner i mørket. -	Vi vil gerne signalere, at vi tænker på ukrainerne, at vi sympatiserer med dem, og at vi respekterer deres flags farver, forklarer Birgit S. Hansen. Hun forklarer, at det har en stor værdi at sende et kraftigt signal, men at handling tæller endnu mere. -	Vi kommer i landets kommuner til at bidrage med handling, idet vi sandsynligvis skal huse flygtninge, siger hun. Stor lyst til at hjælpe Birgit S. Hansen fortæller, at hun oplever en stor lyst til at hjælpe blandt borgere i Frederikshavn. Kommunen har derfor oprettet to e-mailadresser til borgere, der gerne vil gøre en indsats. På den ene e-mailadresse kan man skrive ind, hvis man har en bolig, man vil stille til rådighed. På den anden kan man skrive, hvis man har legetøj eller andet, man vil tilbyde ukrainske flygtninge, der kommer til byen. -	Det er ikke kun signalværdi, at vi lyser Krudttårnet op. Der ligger også konkret handling bag, understreger Birgit S. Hansen. Tænker på ukrainske borgere i Frederikshavn Frederikshavn-borgmesteren fortæller, at hun med oplysningen af Krudttårnet tænker på de mere end 100 borgere i Frederikshavn, der kommer fra Ukraine. Derudover er opmærksomheden på situationen i Ukraine også med til at ”kitte borgerne i kommunen sammen”, fortæller hun. -	Det er med til at vise, at vi står skulder ved skulder med vores naboer i Ukraine, fortæller hun. Justitsministeriet har i dag ekstraordinært givet tilladelse til, at private og offentlige myndigheder kan flage med det ukrainske flag. Tilladelsen gælder til og med den 16. marts.

Opsummering:
Krudttårnet i Frederikshavn er onsdag aften lyst op i Ukraines farver. Borgmester i Frederikshavn Kommune, Birgit S. Hansen, kalder det respekt over for Ukraine, men også et tegn på at man i kommunen er klar til at yde praktisk hjælp.